สรรพากรเปลี่ยนเลขผู้เสียภาษี
สรรพากรดีเดย์ 1 ก.พ.นี้ ใช้เลขผู้เสียภาษี 13 หลักเชื่อมโยงหน่วยงานอื่น เพื่ออำนวยความสะดวกและขยายฐานภาษี
28 ม.ค. 2555

สรรพากรดีเดย์ 1 ก.พ.นี้ ใช้เลขผู้เสียภาษี 13 หลักเชื่อมโยงหน่วยงานอื่น เพื่ออำนวยความสะดวกและขยายฐานภาษี
นางจิตรมณี สุวรรณพูล รองอธิบดีกรมสรรพากร ในฐานะโฆษกกรมสรรพากร เปิดเผยว่า ตั้งแต่วันที่ 1 ก.พ. 2555 เป็นต้นไป กรมได้กำหนดให้ผู้เสียภาษีสรรพากรทุกประเภท ใช้เลขประจำตัวผู้เสียภาษีอากร 13 หลักในการเสียภาษีอากร จากเดิมที่ใช้เลขหมายผู้เสียภาษี 10 หลัก
ทั้งนี้ ผู้ที่จะใช้เลขประจำตัวผู้เสียภาษีใหม่ มีตั้งแต่บุคคลธรรมดา คณะบุคคล บริษัท และห้างหุ้นส่วนนิติบุคคล สำหรับชำระภาษี การหักภาษีเงินได้ ณ ที่จ่าย การติดต่อราชการกับกรมสรรพากร รวมทั้งการจัดทำเอกสารต่างๆ ที่เกี่ยวข้อง ได้แก่ การจัดทำใบกำกับภาษี การจัดทำใบเสร็จรับเงิน เป็นต้น
สำหรับเลขประจำตัวผู้เสียภาษีอากร 13 หลักนั้น ได้แบ่งการใช้ออกตามประเภทของผู้เสียภาษีอากร ดังนี้
1.ผู้เสียภาษีประเภทบุคคลธรรมดา ให้ใช้เลขประจำตัวประชาชน 13 หลัก ที่กรมการปกครอง กระทรวงมหาดไทย ออกให้เป็นเลขประจำตัวผู้เสียภาษีอากร
2.ผู้เสียภาษีประเภทนิติบุคคลไทย หรือนิติบุคคลต่างประเทศ ที่ต้องจดทะเบียน หรือขออนุญาตกับกรมพัฒนาธุรกิจการค้า กระทรวงพาณิชย์ ให้ใช้เลขทะเบียนนิติบุคคลที่กรมพัฒนาธุรกิจการค้า กระทรวงพาณิชย์ออกให้ เป็นเลขประจำตัวผู้เสียภาษีอากร
3.ผู้เสียภาษีที่ไม่เข้าหลักเกณฑ์ตามข้อ 1 และข้อ 2 ให้ใช้เลขประจำตัวผู้เสียภาษีอากร 13 หลัก ที่กรมสรรพากรออกให้
กรมสรรพากรได้ผ่อนปรนให้ผู้เสียภาษีสามารถใช้หนังสือรับรองการหักภาษี ณ ที่จ่าย ใบกำกับภาษี ใบรับ และใบส่งของที่จัดพิมพ์ไว้แล้ว โดยใช้เลขประจำตัวผู้เสียภาษีอากรเดิมต่อไปได้จนถึงวันที่ 31 ม.ค. 2556 
นางจิตรมณี กล่าวว่า การใช้เลขประจำตัว 13 หลักดังกล่าว เป็นการเชื่อมโยงข้อมูลการเริ่มต้นธุรกิจระหว่างหน่วยงานกรมสรรพากร กรมพัฒนาธุรกิจการค้า และสำนักงานประกันสังคม เพื่อการใช้ฐานข้อมูลเดียวกัน เป็นการลดขั้นตอนในการติดต่อขอเลขประจำตัวในการประกอบธุรกิจ ทำให้ผู้ประกอบการ นักธุรกิจได้รับความสะดวกรวดเร็วขึ้น